Predkladacia správa

Ministerstvo životného prostredia Slovenskej republiky predkladá iniciatívny návrh na pristúpenie SR k Európskemu dohovoru o krajine (ďalej len „dohovor“).

Európsky dohovor o krajine je jedným z dohovorov Rady Európy a znamená celkové posilnenie významu krajiny, jej ochrany, manažmentu, plánovania a starostlivosti v celom rozhodovacom procese a tiež v medzinárodnej spolupráci. Cieľom dohovoru je v záujme trvalo udržateľného rozvoja na základe princípov medzinárodného práva a zvyklostí, najmä s prihliadnutím na zásady priateľských susedských vzťahov podporiť vyvážený a harmonický vzťah medzi spoločenskými potrebami, hospodárskou činnosťou a životným prostredím. 
Poukazuje na dôležitosť medzinárodnej spolupráce pri starostlivosti o krajinu, pričom zdôrazňuje väzbu na celý rad významných medzinárodných dohovorov.
  
	Na základe iniciatív a celého radu podporných aktivít, Kongres miestnych a regionálnych samospráv vytvoril pracovnú skupinu, ktorá sa prvýkrát stretla v novembri v roku 1994. Od roku 1997 prebiehali konzultácie s ministrami životného prostredia členských krajín Rady Európy a predstaviteľmi významných medzinárodných a mimovládnych organizácií. V roku 1999 bola vytvorená komisia expertov, ktorá pripravila konečný návrh dohovoru. 
	Dňa 19. júla 2000 predložený text prijal Výbor ministrov Rady Európy na svojom 718. zasadnutí po predchádzajúcom prejednaní textu s Výborom pre činnosti v oblasti biologickej a krajinnej rozmanitosti a Výborom pre kultúrne dedičstvo. 
	Dohovor bol otvorený na podpis jednotlivým európskym štátom počas konferencie európskych ministrov o ochrane krajiny, konanej vo Florencii dňa 20. októbra 2000. V tento deň ho podpísalo 18 členských štátov Rady Európy - Belgicko, Bulharsko, Chorvátsko, Dánsko, Fínsko, Francúzsko, Taliansko, Litva, Luxembursko, Malta, Moldavsko, Nórsko, Portugalsko, Rumunsko, San Marino, Španielsko, Švajčiarsko a Turecko.
	Dohovor následne (stav k marcu 2004) podpísalo 10 členských štátov - Azerbajdžan, Arménsko, Bulharsko, Cyprus, Česká republika, Grécko, Írsko, Poľsko, Švédsko a Slovinsko. Doposiaľ (stav k 19.5.2004) ho zo súčasných 28 štátov, ktoré dohovor podpísali, zatiaľ ratifikovalo 12 z nich –Arménsko, Chorvátsko, Dánsko, Írsko, Litva, Moldavsko, Nórsko, Rumunsko, San Marino, Slovinsko, Macedónsko a Turecko.  
	Európsky dohovor o krajine nadobudol platnosť 1. marca 2004. 

	Dohovor je v súlade s čl. 7 ods. 4 Ústavy Slovenskej republiky medzinárodnou zmluvou prezidentskej povahy, na vykonanie ktorej je potrebný zákon. Z dohovoru vyplývajú príslušné záväzky pre všetky zmluvné strany. 
	Z článku 14 ods. 1 dohovoru vyplýva, že Výbor ministrov Rady Európy môže vyzvať Európske spoločenstvo, a ktorýkoľvek európsky štát, ktorý nie je členom Rady Európy, aby k dohovoru pristúpil. Je v našom záujme prezentovať iniciatívne pristúpenie k tomuto dohovoru ako svoj prínos k ochrane a tvorbe európskej krajiny.

	Ministerstvo životného prostredia SR v spolupráci s Ministerstvom výstavby a regionálneho rozvoja SR, Ministerstvom kultúry SR, Slovenskou akadémiou vied, Slovenskou agentúrou životného prostredia, odborníkmi zo slovenských univerzít i s účasťou MVO (Národný trust Slovenska) a ostatnými odborníkmi v oblasti na problematiku krajiny zabezpečilo dôkladný odborný preklad textu dohovoru, a zároveň rozanalyzovalo princípy a záväzky vyplývajúce z tohto dohovoru a ich porovnanie s platným právnym poriadkom SR. 
	Na základe výsledkov uvedenej analýzy pracovnej skupiny možno konštatovať, že Slovenská republika je pripravená plniť záväzky vyplývajúce z dohovoru, v SR sú vytvorené legislatívne a organizačné podmienky na plnenie týchto záväzkov a SR je pripravená na pristúpenie k tomuto dohovoru.
	 
	Predkladaný materiál nemá ekonomický vplyv ani vplyv na zamestnanosť,  environmentálny vplyv sa prejaví pozitívne a to v posilnení významu krajiny - jej ochrany, manažmentu a plánovania. Príslušné vplyvy, ktoré by si vyžiadalo plnenie niektorých záväzkov z tohto dohovoru, boli už zohľadnené a uvedené v legislatívnom procese príslušných zákonov. Preto sa v súlade s čl. 9 ods. 2 Smernice na prípravu a predkladanie materiálov na rokovanie vlády Slovenskej republiky, upúšťa od vyhotovenia príslušnej doložky.
V súvislosti s prístupom SR k dohovoru sa predpokladajú nepravidelné a dobrovoľné príspevky od jednotlivých zmluvných strán, ktorých výšku si každá z nich stanoví podľa vlastného uváženia. Za Slovenskú republiku sa navrhuje dobrovoľný príspevok vo výške 
200 000 Sk ročne. Na nasledujúce roky budú finančné prostriedky zohľadnené pri príprave rozpočtu na konkrétne rozpočtové obdobie ako navýšenie rozpočtovej kapitoly MŽP SR.

Materiál bude po prerokovaní vládou SR predložený:
a)	Národnej rade SR na vyslovenie súhlasu s pristúpením k dohovoru,
b)	prezidentovi SR na podpísanie listiny o pristúpení k dohovoru po vyslovení súhlasu Národnou radou SR.

           Materiál bol prerokovaný a schválený v Legislatívnej rade vlády SR dňa 22. júna 2004.